 Akizungumza na gazeti hili jana, Mwenyekiti wa Tava, Agustino Agapa alisema wachezaji wa wavu ufukweni hawana gharama kutokana na kuwa timu inaundwa na wachezaji wawili pekee.“Ni wakati muafaka kwa makocha wetu katika mikoa mbalimbali kutafuta vipaji ambavyo vitashiriki katika mchezo huu ambao ni mzuri kwa watalii kwa kuwa huchezwa ufukweni zaidi,” alisema.Alisema pia kuwa hata ikihitajika kusafirishwa kwa ajili ya mashindano ya kimataifa ni rahisi kuwamudu kwa gharama na kufanya vyema. Mwenyekiti huyo alisema katika kuhakikisha mpango wa kuibua vipaji unafanikiwa walifanya mafunzo hivi karibuni kwa makocha 27 wa Dar es Salaam na mikoani na kuwaelimisha kuhusu mchezo huo.Alisema makocha hao walielimishwa namna ya kufundisha mchezo huo, hivyo anaamini wataenda kutengeneza timu zitakazoleta ushindani katika ligi ya kitaifa.Agapa alisema mchezo huo bado ni mchanga lakini iwapo utatumiwa vyema ni sehemu ya kuvutia utalii hasa katika hoteli zinazojengwa katika fukwe mbalimbali.